<classify> ALIYEKUWA Katibu Mkuu wa Chama cha Wananchi CUF, Maalim Seif Sharrif Hamad amekabidhiwa kadi namba moja ya Chama cha ACT- Wazalendo, ikiwa ni siku moja baada ya kutangaza kujiunga na chama hicho.Mwanasiasa huyo mkongwe nchini, aliyewahi kuwa Waziri Kiongozi wa Serikali ya Mapinduzi ya Zanzibar SMZ, amesisitiza kufanya siasa za kiungwana, huku akiahidi kuzingatia sheria za nchi na kudumisha amani ya nchi. Kadi hiyo namba moja ilikuwa ya aliyekuwa Mwanasheria wa chama hicho cha upinzani, Albert Msando ambaye mwaka jana alijiunga na Chama Cha Mapinduzi CCM.Kwa mujibu wa Kiongozi Mkuu wa ACT- Wazalendo, Kabwe Zitto, kadi hiyo imenunuliwa na mwanachama Venance Msebo kwa ajili ya Maalim Seif, ambaye pia amemlipia ada ya uanachama kwa miaka 10. Zitto alisema kadi hiyo ni sehemu ya kadi maalumu zilizokuwa zimetengwa kwa ajili ya viongozi wa chama ambao walizichukua, lakini wamekumbwa na changamoto mbali mbali na hivyo sasa zipo huru na zilitakiwa kukombolewa. Alisema Msebo ndiye aliyejitokeza na kuikomboa kadi ya Maalim Seif kwa malipo ya kadi na miaka 10 na ziada.Zitto ambaye pia ni Mbunge wa Kigoma Mjini, alipokea wanachama wengine zaidi ya 20 wakiwamo waliokuwa na nyadhifa za juu kwenye CUF upande wa Maalim Seif na wengine waliokuwa wanachama wa kawaida. Alikabidhi kadi nyingine maalumu zilizokombolewa ni kadi namba nne iliyokombolewa na Rais wa Chama cha Wanasheria Zanzibar ZLS, Omar Omar, ambayo ilikuwa ya Profesa Kitila Mkumbo aliyeteuliwa na Rais John Magufuli kuwa Katibu Mkuu wa Wizara ya Maji.Kadi hiyo namba nne sasa itakuwa ya Mansour Yussuf Himid, aliyewahi kuwa Waziri katika uongozi wa Rais Dk Ali Mohamed Shein kabla ya kufukuzwa ndani ya CCM. Kadi namba sita imekwenda kwa aliyekuwa Naibu Katibu Mkuu wa CUF Zanzibar, Nassoro Ali Mazrui, wakati kadi namba 13 imekwenda kwa Maalim Abubakar. Kadi hizo awali zilikuwa zinauzwa kwa Sh milioni moja.Akizungumzia mkakati wake kwenye chama hicho cha ACT-Wazalendo, Maalim Seif alisema atahakikisha chama hicho kinaendelea kufanya siasa za kiungwana na siasa safi zenye kujenga hoja za mabadiliko. Aliongeza kuwa anajisikia mwenye bahati na furaha ya kujiunga na mwanasiasa Zitto, kwa kuwa ni mwanasiasa msafi, anayefanya kazi kiuweledi, kiutafiti na sio mnafiki anayeogopa kukosoa na kusema ukweli pale inapobidi.Alisema akiongozana na watendaji wake wakuu, walitembelea vyama vinne kuomba kujiunga navyo, ambapo aliangalia faida na hasara ya kila chama kujiunga nacho. Alisema walitembelea Chama cha Demokrasia na Maendeleo Chadema kinachoongozwa na Freeman Mbowe, Tanzania Labour Party TLP ambacho mwenyekiti wake ni Augustine Mrema na NCCR-Mageuzi cha James Mbatia.Alisema kujiunga na ACT ni mwanzo mzuri wa mabadiliko, kwa kuwa licha ya kuwa chama kidogo, ila ni chama ambacho kimejitanua na kina sera nzuri zenye kutekelezeka na zinazoendana na malengo yake. Tumejipanga kufanya siasa za kiungwana na siasa zenye tija, sio kujisifu kufanya makubwa, lakini wananchi wana maisha duni na yasiyokuwa na mwelekeo, alisema Maalim Seif ambaye kwa muda mrefu alikuwa na msuguano na Mwenyekiti wa CUF, Profesa Ibrahim Lipumba, kiasi cha kufikishana mahakamani.Kwa upande wake, Zitto alibainisha kuwa ujio wa Maalim Seif kwenye chama hicho, utasukuma harakati zao za kuendeleza maendeleo ya kuwasaidia wananchi hasa wanyonge. Alisita kuelezea kama ndio watakayemsimamisha kuwania urais wa Zanzibar kwenye uchaguzi ujao. Hizi ni harakati za kufikia Tanzania ya mabadiliko na kwa sasa ninaona kuwa tumepata nguvu zaidi ila niwafahamishe kuwa muda bado kusema kama atawania uongozi kwenye nafasi za juu za chama au serikali, siku moja kwenye siasa ni sawa na mwaka mzima hebu ngoja kwanza tuone siku ikikaribia, alieleza.Akizungumza na gazeti hili kuhusu uamuzi huo wa Maalim Seif kuhamia ACT, Mhadhiri wa Idara ya Sayansi na Siasa wa Chuo Kikuu Dar es Salaam UDSM, Richard Mbunda alibainisha kuwa Maalim Seif amewashangaza watu wengi kwa kuhamia ACT, kwa kuwa walikuwa wakidhania angeenda Chadema. Hata hivyo, alisema Maalim alikuwa ana njia mbili kubwa; moja ikiwa ni kuhamia chama kingine cha siasa au kuanzisha chama chake; na kwa kuamua kukimbilia ACT ni njia mojawapo iliyokuwa ikimtaka kuifuata.Katika hatua nyingine, mwanasiasa mkongwe na aliyekuwa swahiba mkubwa wa Maalim Seif na baadaye kufukuzwa katika CUF, Hamad Rashid Mohamed amesema kiongozi huyo amepoteza nguvu za kisiasa na hawezi tena kuingia katika harakati za mapambano ya kisiasa na anapaswa kupumzika. Akizungumza na gazeti hili jana, Hamad Rashid alisema alichokifanya Maalim Seif ni kutaka kuwadanganya wafuasi wake, kwa kuficha hoja zake za kutaka kuapishwa na kuingia madarakani ambazo zimeota mbawa.Alisema ni jambo la kushangaza kwa mwanasiasa kama yeye, kukiacha chama alichokianzisha na kuchupia jahazi, ambalo halifahamu vizuri safari zake, huku akiwaacha wafuasi wake ambao aliwapa ahadi lukuki. Maalim Seif amepoteza mvuto wa kisiasa ambapo anatakiwa kustaafu siasa kwa sababu hana nguvu tena za ushawishi kama anavyowadanganya wafuasi wake, alisema.Aidha, alisema kilichofanyika kwa Maalim Seif ni sawa na mtu aliyepewa adhabu baada ya kuwaadhibu wenzake kwa muda mrefu, bila ya sababu za msingi kwa kujiona kwamba yeye ndiye mwanasiasa bora. Muosha huoshwa... huyu Maalim kwa muda mrefu kazi yake ilikuwa kuwaadhibu wenzake ambapo leo hii zamu yake kufukuzwa katika chama alichokiasisi mwenyewe, alieleza.Mwenyekiti wa chama cha AFP Wakulima, Said Soud alisema ni jambo la kawaida kwa mwanasiasa kubadilisha chama baada ya kuona kilichopo amepoteza mwelekeo. Kilichofanywa na Maalim Seif Sharif Hamad ni maamuzi ya kawaida ambayo yanatakiwa kufanywa na mwanasiasa mkongwe katika kuimarisha demokrasia ya mfumo wa vyama vingi nchini, alisema.Makamu Mwenyekiti wa Ada Tadea, Juma Ali Khatib alisema ni uamuzi sahihi, lakini ingelipendeza zaidi kama Maalim Seif angeanzisha chama chake kingine. Kwa mfano, alisema anachofahamu vyama hivyo viwili vinatofautiana katika sera na itikadi, ambapo kwa upande wa mlengo wa kisiasa wa Maalim Seif ni kuwa na Serikali ya Mkataba katika Muungano. Sina tatizo la uamuzi wa Maalim Seif kujiunga na chama cha ACT-Wazalendo ingawa tatizo naona linakuja katika sera na itikadi na mwelekeo wa viongozi wa vyama hivyo naona kama wanatofautiana, alisema.Aliyekuwa Mkurugenzi wa Habari na Mawasiliano wa CUF, Salim Bimani alisema wamepokea taarifa za kiongozi wao kujiunga na ACT- Wazalendo kwa mikono miwili na wanaunga mkono uamuzi yote. Alisema mambo muhimu waliyoyafanya baada ya kutangazwa kwa uamuzi huo ni yaliyokuwa matawi ya CUF, kubadilishwa rangi na kupakwa rangi za chama chao kipya.Tumetoa maelekezo kwa viongozi wote waliokuwa wa CUF kushusha bendera za chama cha CUF na kuweka za chama cha Wazalendo kazi ambayo imetekelezwa Unguja na Pemba, alisema. Uchunguzi uliofanywa na gazeti hili, umegundua kwamba ofisi kuu za CUF Mtendeni, zimefungwa pamoja na tawi jingine kubwa lililopo Kilimahewa. Aidha, ofisi iliyokuwa ikitumiwa na viongozi wa CUF Vuga, tayari imepakwa rangi ya zambarau na kushushwa kwa bendera ya CUF.Wakati huo huo, Msajili wa Vyama vya Siasa nchini, Jaji Francis Mutungi amewataka wafuasi wa vyama vya siasa, kuacha mara moja kujihusisha na vitendo vyovyote vya uvunjifu wa sheria. Jaji Mutungi aliyasema hayo jana baada ya video mbali mbali, kuonesha waliokuwa wafuasi wa CUF wakishusha bendera za chama hicho na kupandisha zile za ACT Wazalendo.Onyo hilo la Mutungi limekuja ikiwa ni siku mbili baada ya Mahakama Kuu kutoa uamuzi wa Kesi Namba 23 ya mwaka 2016, iliyokuwa ikihoji uhalali wa uenyekiti wa Profesa Lipumba. Hukumu hiyo iliyotolewa juzi Machi 18, ilimpa ushindi Lipumba kuwa ni mwenyekiti halali wa CUF.Hata hivyo, msajili alisema Kifungu cha 11 C cha sheria ya vyama vya siasa Sura ya 258, kinakataza mwanachama au kiongozi yeyote kufanya kitendo kinachodhihaki bendera ya chama kingine. Kumezuka vitendo vya uvunjifu wa sheria ikiwemo kuchoma moto bendera ya chama kingine, na adhabu ya kosa hili ni faini isiyozidi shilingi 1,000,000 au kifungu cha miezi sita au vyote kwa pamoja, alisema Jaji Mutungi.  <topic>: KITAIFA 